Novak Djokovic (locul 1 ATP) speră să obțină un nou titlu la Roland Garros. Sârbul va debuta în al doilea Grand Slam al anului împotriva lui Pierre-Hugues Herbert (locul 142 ATP).
Nole nu a avut parte de un început de an 2024 excelent. Locul întâi ATP nu a reușit să câștige niciun turneu și a suferit înfrângeri cel puțin surprinzătoare. La Australian Open, a cedat în semifinale împotriva lui Jannik Sinner cu 1-6, 2-6, 7-6, 3-6.
Sârbul a vorbit despre șansele sale la Roland Garros. Djokovic a dat de înțeles că așteptările sale nu sunt la fel de ridicate precum în anii anteriori, însă dorința de victorie este în continuare extrem de puternică și speră să nu dezamăgească.
„Am așteptări scăzute și speranțe mari. Știu de ce sunt capabil și, de obicei, în Slamuri joc cel mai bun tenis al meu sau cel puțin acesta este scopul. Vreau să dau tot ce am mai bun aici, la Paris. Anul trecut a fost incredibil și sper să fac un turneu grozav.
Primele cinci luni ale sezonului m-au influențat cu siguranță și mă concentrez în fiecare zi pe a-mi putea îmbunătăți forma și impulsul pentru a merge cât mai departe posibil”, a explicat Novak Djokovic.
Tenismenul a vorbit despre adversarul său direct din primul meci de la Roland Garros. Djokovic este conștient că partida nu va fi una simplă. Sportivul a declarat că anul 2024 a fost unul complicat pentru el, însă e nerăbdător să debuteze pe zgura de la Paris.
„Perioadele proaste sunt obstacole. Nu le-aș defini drept pericole. Trebuie mereu să privești înainte, la următoarea provocare, și să înțelegi de ce este nevoie pentru a fi mai bun decât săptămâna precedentă. Aceasta este mentalitatea pe care vreau să o mențin. Îmi cunosc calitățile și știu că pot concura la cele mai înalte niveluri. Am câștigat 24 de Slamuri și știu ce trebuie să fac pentru a merge mai departe.
Este un tip de turneu diferit de celelalte. Mi-e rușine să spun care sunt așteptările mele, dar orice alt rezultat decât câștigarea titlului nu este unul satisfăcător. Poate suna arogant, dar cred că cariera mea susține asta. Joc pentru a rămâne la cel mai înalt nivel și încerc să scriu pagini noi în istoria sportului.
Victoria la Paris este întotdeauna importantă pentru mine. Acestea sunt obiectivele mele, dar trebuie să-mi reduc așteptările. În orice caz, trebuie să mă uit la ele zi de zi și în felul acesta voi putea avea puterea necesară pentru a ajunge în finală.
S-au întâmplat mai multe lucruri în ultimele luni, dar nu vreau să vorbesc despre asta, nu vreau să deschid ‘Cutia Pandorei’. Încerc doar să mă concentrez pe tenis și tot ce s-a întâmplat rămâne în trecut”, a încheiat multiplul câștigător de Roland Garros.
Meciul Novak Djokovic – Pierre-Hugues Herbert se va disputa marți, 28 mai, după ora 21:15. În turul următor, sârbul ar putea da piept cu câștigătorul întâlnirii: Carballes Baena – Constant Lestienne.